section_heading: Okolnosti pogibije
paragraph_text: Predvodeći 55. bataljun, Foka se kretao istim putem kojim je ujutro prošla protudiverzantska satnija, namjeravajući se spojiti s njom. Na pola puta između vrha i crkvice, Foku i njegove izvidnike, neprijateljski su vojnici dočekali, pripremivši im zasjedu. Hudorović i Ljevaković, udaljeni tristotinjak metara zračne udaljenosti, su im pokušali pomoći, ali bili su zaustavljeni kišom metaka. ''"Odjednom je sve utihnulo. Neprijatelj se umirio i pustio ih da priđu njihovom položaju, a onda se desilo ono što će ostati urezano u srce i dušu svakog sudionika te akcije. Marijan je bio ranjen i zvao u pomoć preko motorole. Ivo Ljevaković kaže: "Zdena, ajde idemo!" i krene 4-5 koraka u jednom pravcu, a ja u drugom. Nekoliko Bjelovarčana je to gledalo iza zida Bažantove vikendice. Izvukla nas je samo konfiguracija zemljišta. Po obadvojici su tukli kao da ne misle stati. Čekali smo tako u međama visine 30 - 40 cm da prestanu pucati. Ivo promijeni položaj 10 metara dalje, a oni kao da su ga čekali (i jesu čekali) opet počinju pucati. Tada se spustio sumrak."''